**Lakossági tájékoztató**

**Szelektív hulladékgyűjtésnek** nevezzük azt a folyamatot, amikor a háztartásban keletkező, a már felesleges, de újrahasznosítható anyagokat (például: csomagolási hulladékok) külön gyűjtjük, és megfelelő módon adjuk tovább hasznosításra, ipari feldolgozásra.

**A szelektív hulladékgyűjtés céljai:**

A hulladéklerakókra kevesebb hulladék kerül, csökkentve ezzel a környezeti terhelést, növelve viszont lerakóink élettartamát;

A csomagolási hulladék megfelelő válogatás után másodanyagként felhasználható különböző termékek gyártásához. A másodnyersanyagok felhasználásával kíméljük az elsődleges nyersanyagokat (pl.: papírgyártásnál a fát), ami nagyon fontos, hiszen sok nyersanyagforrásunk már kimerülőben van, így nem szabad pazarlóan bánnunk velük. A másodnyersanyagok újrahasznosítása jelentős energiatakarékossággal is jár, mivel ezek a folyamatok kevesebb technológiai lépést igényelnek

Azért fontos, hogy már keletkezésükkor tisztán különkezeljük a csomagolási hulladékokat, mert csak így jutunk hasznosításra alkalmas, jó minőségű másodnyersanyaghoz, ezzel megkönnyítve és gazdaságosabbá téve a hasznosítást.

**Szelektív gyűjtőpontok**

A Dél-Balaton Sió-völgye programban résztvevő 204 településen **805 gyűjtősziget** alkalmazásával úgynevezett szelektív **gyűjtőpontokon** biztosított a szelektív gyűjtés lehetősége. A lakosság így minden településen külön gyűjtheti a papír-, az üveg- és a műanyaghulladékot.

A gyűjtőedények jellegéből adódóan hagyományos hulladékgyűjtő járművel nem üríthetőek a gyűjtőszigetek konténerei, így ezt egy **speciális gépjármű** végzi. A jármű belső **tere több részre osztható**, így nem keverednek a különböző hulladékfajták. Az ürítés az edények alján keresztül történik.

****

**Újrahasznosítás:**

A szelektíven összegyűjtött hulladékok a válogatóműbe kerülnek, ahol a szelektíven gyűjtött papír,- műanyag- és üveg hulladékok ipari előkészítését végzik. A későbbiek során az előkészített hulladék újrahasznosítókhoz kerül közúti szállítással.

**Papír**

Az ősi Kínában találták fel, és hosszú évszázadokig titokban tartották elkészítésének módját. A papírgyártás fő alapanyaga a fa, de fontos alapanyag a rongyhulladék is. A szelektív hulladékgyűjtési rendszerek elterjedésével, gazdasági és környezetvédelmi okokból, egyre jelentősebb nyersanyaggá vált a hulladékpapír is. A hulladékpapírból előállított papír gyártásához sokkal kevesebb energiára van szükség, mint a fából vagy rongyból készülőhöz.

Az újrahasznosítás alapfeltétele, hogy a hulladékpapír ne legyen szennyezett és a fóliázott, esetleg kevert anyagú, laminált vagy felületkezelt papírok ne kerüljenek a papírhulladékok közé. Kérjük, a karton papírokat szedjék kisebb darabokra, vagy hajtsák össze mielőtt a gyűjtőedénybe helyezik, ezáltal több fér a gyűjtőbe! A begyűjtött papírhulladékot elsősorban anyaguk szerint (újságpapír, kartonpapír) válogatják szét. A használt papírból jó minőségű hajtogatott kartondobozok, konyhai papír törlőkendők, írólapok, füzetek, stb. készülnek.

**Műanyag**

A műanyagok kőolajból, széntartalmú vegyületekből kémiai reakciók által létrehozott anyagok. Földünk kőolaj készlete véges, és ez az ásványkincs nagyon hosszú idő alatt újul meg. A műanyag a csomagolások közül a legváltozatosabb kémiai szerkezetben rendelkezésünkre álló anyagtípus.

Fontos, hogy a műanyag csomagolási hulladékok ne legyenek szennyezettek, mivel a palackok, flakonok kiöblítése, a kupakok lecsavarása megkönnyíti az újrahasznosítást. A szállítás gazdaságosabb, ha gépjármű nem „levegőt” szállítva tér vissza a válogatóműhöz. Ezért kérjük, öblítsék ki, „tapossák laposra”, és csavarják le a bedobható hulladékról a kupakot!

A begyűjtött műanyag csomagolóanyagokat a válogatóban fajtánként válogatják szét, majd tömörítéssel bálázzák. A bálákat az újrahasznosítás helyére történő szállítás után aprítják, majd a műanyag darabkákat vegyszerek felhasználásával megtisztítják a szennyeződésektől. A megtisztított műanyagdarabkákat ezután granulálják. Az így nyert félkész terméket, többek között PET palackok, műanyag kerti székek, virágládák és csövek előállításához használják fel újra. Azokat a műanyagokat, melyek már nem használhatók új műanyag előállítására, elégetik, az égetéssel hőenergiát nyernek belőlük, ami pl. fűtési célra hasznosítható.

**Üveg**

Az üveget homokból és mészkőből készítik olvasztás útján. Sokszor apróra zúzott üvegcserepet is adnak a masszához. A folyékony üvegnek formázógépek adják meg a végleges alakját. Az üvegek színe szerint a csomagolóipar fehér és úgynevezett színes üveget állít elő.

Fontos, hogy az üveg csomagolási hulladékok ne legyenek szennyezettek, mivel az üvegek kiöblítése megkönnyíti az újrahasznosítást. Ezért kérjük, öblítsék ki, és csavarják le a bedobható hulladékról a kupakot.

A gyűjtőedényekben az üveget (fehér és színes) tisztítás után darabokra aprítják, zúzzák. Ezt követően a válogatóban mágnes segítségével eltávolítják belőle a fémdarabkákat (gyűrűk, kupakok), majd az egyes színeket elkülönítik egymástól. Ezután az üvegdarabokat beolvasztják és formába öntik, azaz újra termékeket készítenek belőle a csomagolóipar számára. A folyamat során 10-20 %-os energia megtakarítás is elérhető.

**Milyen szempontokat tartsunk szem előtt a szelektív gyűjtés során?**

A különgyűjtés csak akkor érheti el célját, ha az alábbiakat figyelembe vesszük:

• Zsíros, ételmaradékkal szennyezett hulladék ne keveredjen a tiszta csomagolási hulladékokkal!

• A hasznosítható csomagolásokat mindig az anyaguknak megfelelő konténerbe helyezzük el!

• A PET palackokat lapítva dobjuk a gyűjtőedénybe, ezzel helyet takaríthatunk meg!

• A konténerek kizárólag csomagolási hulladékok szelektív gyűjtésére alkalmasak!

• Az üvegek zárókupak nélkül kerüljenek az üveggyűjtőbe

papír esetében a nem csomagolási eredetű könyveket, prospektusokat, újságot, szórólapokat és irodai papírt is el lehet helyezni, kivéve a fax papírt, az indigót, papírzsebkendőt, papírkéztörlőt, címkét, matricát, ragasztós felületű papírt). Fontos megjegyezni, hogy ettől eltérni nem szabad, hiszen úgy a már gyűjtőedénybe helyezett többi hulladék minősége is sérülhet. **Kérjük, soha ne tegyenek tehát piszkos, élelmiszerrel** **vagy egyéb anyaggal szennyezett, ismeretlen eredetű hulladékot,**

**A gyűjtőszigetek környéke**

Sajnos sok esetben találkozhatunk „oda nem illő hulladékkupacokkal” a szelektív gyűjtőszigetek mellett, ami illegális hulladéklerakásnak minősül. A törvény bünteti az illegális hulladéklerakást (pénzbírsággal vagy akár 5 év szabadságvesztéssel is). Nem rakható ki a szigetek mellé semmilyen lom vagy egyéb háztartási hulladékos zsák, mivel környezetszennyezésnek minősül, illetve a szelektív gyűjtőszigetek ürítését is nehezíti.

**Ezért kérjük Önöket, hogy csak a gyűjtőedényeken lévő matricákon feltüntetett anyagokat helyezzék el a szigeteken, és sem az edények tartalmát, sem pedig környéküket ne szennyezzék más hulladékkal! Ha a sziget már megtelt, amikor Ön meglátogatja, kérjük türelmét: az edényeket folyamatosan ürítjük, igyekezve lépést tartani a válogatható hulladékok növekvő mennyiségével. Kérjük, ha az Ön által felkeresett gyűjtőedény megtelt keressen fel egy közelben lévő másik gyűjtőedényt.**

**P A P Í R**

Ami a gyűjtőedénybe kerülhet:

\_ kartondoboz, irattároló doboz (lapítva), hullámpapír,

\_ színes vagy fekete-fehér újság, irodai papír, könyv,

\_ prospektus, szórólap, tiszta csomagolópapír.

Kérjük, soha NE tegyen bele

\_ műanyag borítót, szatyrot, madzagot, fémet (irodai

kapcsot),

\_ indigós-, faxpapírt, átírótömböt, pelenkát,

\_ papír zsebkendőt, papírkéztörlőt, címkét, matricát,

\_ tejes- és tejfölös dobozt, egészségügyi papírt, valamint

ismeretlen anyagot, szemetet!

**A papír nem lehet élelmiszerrel, zsírral, olajjal szennyezett! A kartonokat kérjük, hajtogassák minél kisebbre, így több fér a konténerbe!**

**M Ű A N Y A G**

Ami a gyűjtőedénybe kerülhet:

-ásványvizes vagy üdítős palackok és kupakjaik,

\_ műanyag zacskók, fóliák

-műanyag flakonok

Kérjük, soha NE tegyen bele

\_ vegyszeres, motor- vagy étolajos flakont, fogkefét,

\_ magnó- és videókazettát,

\_ nikecellt, hungarocellt, gyermekjátékot,

\_ növényvédőszerrel, festékkel vagy méreggel szennyezett

műanyag csomagolást,

\_ valamint ismeretlen anyagot, szemetet!

**A palackot kérjük, öblítsék ki, csavarják le a kupakját, és lapítsák minél kisebbre, hogy több férjen el a konténerbe!**

**Ü V E G**

Ami a gyűjtőedénybe kerülhet:

 tiszta, kiöblített, ép vagy törött, színes és fehér

üvegpalack,

\_ befőttes-, lekváros- és bébiételes üveg.

Kérjük, soha NE tegyen bele

\_ ablaküveget, jénait, tükröt, TV képcsövet, szélvédőt

\_ kerámiát, kristályt, üvegedényt és -poharat,

\_ villanykörtét, szemüveget, katedrálüveget, agyagedényt,

\_ vegyszeres, gyógyszeres üveget,

\_ valamint ismeretlen anyagot, szemetet!

**Az üvegeket kérjük, öblítsék ki, távolítsák el a papírcímkét és vegyék le a fedőt, kupakot róla!**

A **hulladékudvarok** olyan zárt területtel és szakképzett személyzettel ellátott gyűjtőhelyek, ahová több fajta és nagyobb tömegű előre szelektált hulladék helyezhető el.

* A hulladékudvarok szolgáltatásai minden lakos számára - a háztartásokban keletkező hulladékok szokásos mennyiségéig (illetve a jogszabályban előírt mennyiségig)- ingyenesek.
* Az udvarok csak a háztartásokban - tehát nem az iparban vagy a vállalkozásokban - képződő hulladékok befogadására szolgálnak.
* A szolgáltatások igénybevétele a hulladékkezelési számla bemutatása mellett lehetséges.
* A hulladékudvarok megközelíthetőek gépjárművel (személygépkocsival, utánfutóval, 3,5 tonnánál kisebb teherautóval).
* A hulladékudvarok munkatársai segítik a tájékozódást, illetve a hulladékok elhelyezését.

**Várhatóan behozhatóak lesznek a hulladékudvarokba a következő hulladékok**:

Fém, műanyag, üveg, papír, szárazelem, akkumulátor, növényvédőszeres göngyöleg, festékes göngyöleg, étolaj-zsír, lom (például: régi elhasználódott bútor), „zöld” hulladékok (például: fű, falevél).